মুক্তিপণের টাকা দিতে যাওয়ার ছলে, বাড়ির লোকের ভেক ধরে কড়েয়া থানার পুলিশ উদ্ধার করল অপহৃত এক যুবককে। সেই সঙ্গে গ্রেফতার করল তিন দুষ্কৃতীকে। অপহরণের হওয়ার ঘণ্টা সাতেকের মধ্যে। বুধবার রাত ২টো নাগাদ ঘটনাটি ঘটে তিলজলা লেনে।
লালবাজার সূত্রের খবর, বুধবার সন্ধে ৬টা নাগাদ কড়েয়ার ১১বি তিলজলা শিবতলা লেনের ২০ বছরের মহম্মদ আকিবকে তাঁর বাড়ির কাছাকাছি এক জায়গা থেকে অপহরণ করা হয়। রাত ৯টা নাগাদ আকিবের বাবা মহম্মদ আমানুল্লার মোবাইলে একটি ফোন আসে। সেটা একটি মোবাইল থেকে করা হয়েছিল। আমানুল্লাকে বলা হয়, রাতের মধ্যে নগদ এক লক্ষ টাকা মুক্তিপণ বাবদ দিতে হবে, না হলে তাঁর ছেলেকে খুন করা হবে। 
এক তদন্তকারী অফিসার বলেন, ‘‘দুষ্কৃতীরা মোবাইল থেকে ফোন করে বড় ভুল করেছিল। আমরা আমানুল্লার আত্মীয় সেজে ওদের সঙ্গে ওই নম্বরে টানা কথা বলছিলাম। মোবাইল টাওয়ারের অবস্থানও দেখা হচ্ছিল।’’
পুলিশ জানায়, আকিবকে নিয়ে দুষ্কৃতীরা ওই রাতে দক্ষিণ ২৪ পরগনার বারুইপুরেও গিয়েছিল। কিন্তু নগদ টাকার লোভে তারা ইএম বাইপাসের কাছে তিলজলা লেনে অপহৃতকে নিয়ে ফিরে আসে। তখনই তাদের গ্রেফতার করা হয়। 
ধৃতদের নাম আরবাজ হোসেন ওরফে সঞ্জু, মহম্মদ বাদশা ও শেখ শাকির। তাদের বিরুদ্ধে সমাজবিরোধী কাজকর্মের পুরনো অভিযোগ রয়েছে পুলিশের খাতায়।
তবে পুলিশ জেনেছে, আকিবের পূর্ব পরিচিত এই সঞ্জু। অপহরণে পিছনে ব্যক্তিগত শত্রুতা আছে কি না, তা পুলিশ খতিয়ে দেখছে।